Resolucija Evropskega parlamenta

s pripombami, ki so sestavni del sklepa o razrešnici glede izvrševanja proračuna Evropske fundacije za zboljšanje življenjskih in delovnih razmer za proračunsko leto 2004

EVROPSKI PARLAMENT,

- ob upoštevanju letnega zaključnega računa Evropske fundacije za zboljšanje življenjskih in delovnih razmer za proračunsko leto 2004 [1],

- ob upoštevanju poročila Računskega sodišča o letnih računovodskih izkazih Evropske fundacije za zboljšanje življenjskih in delovnih razmer za proračunsko leto 2004 z odgovori Fundacije [2],

- ob upoštevanju priporočila Sveta z dne 14. marca 2006 (5972/2006 – C6-0093/2006),

- ob upoštevanju Pogodbe ES in zlasti člena 276 Pogodbe,

- ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [3], in zlasti člena 185 Uredbe,

- ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za izboljšanje življenjskih in delovnih razmer [4] ter zlasti člena 16 Uredbe,

- ob upoštevanju Uredbe Komisije (ES, Euratom) št. 2343/2002 z dne 23. decembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti [5], in zlasti člena 94 Uredbe,

- ob upoštevanju člena 71 in Priloge V svojega Poslovnika,

- ob upoštevanju poročila Odbora za proračunski nadzor (A6-0093/2006),

A. ker je Računsko sodišče navedlo, da je prejelo zadostno zagotovilo o zanesljivosti zaključnega računa za proračunsko leto, ki se je končalo 31. decembra 2004, ter o zakonitosti in pravilnosti z njim povezanih transakcij kot celote,

B. ker je Računsko sodišče navedlo, da je prejelo zadostna zagotovila od vseh agencij, razen izrecnih pridržkov, ki jih je oblikovalo za proračunsko leto 2004 v zvezi z Evropsko agencijo za obnovo, Evropskim centrom za razvoj poklicnega usposabljanja, Evropsko fundacijo za usposabljanje, Evropskim centrom za spremljanje rasizma in ksenofobije ter Evropskim uradom za varnost hrane,

1. opozarja, da Parlament na podlagi člena 185 Finančne uredbe podeli razrešnico glede izvrševanja proračunov organov, ki jih ustanovijo Skupnosti in so pravne osebe, ki dejansko prejemajo donacije v breme proračuna; opozarja, da se vsi ti organi ne financirajo v celoti ali delno z donacijami v breme proračuna; poudarja, da odločitev o razrešnici zato vključuje proračunska in neproračunska sredstva teh organov; meni, da je nesprejemljivo, da so nekateri organi, ki jih je ustanovila Unija, odgovorni za porabo dohodka iz drugih virov, ne iz proračuna, medtem ko drugi organi, ki ne prejemajo subvencij iz proračuna, za to niso odgovorni; potrjuje načelo, da morajo vse agencije Skupnosti, naj prejemajo subvencije ali ne, pridobiti razrešnico Parlamenta, tudi če drug organ, pristojen za podelitev razrešnice, ukrepa na podlagi svojega ustanovnega besedila; ugotavlja, da je treba pregledati vsa besedila, ki niso v skladu s tem načelom;

2. meni, da je tabela 1 iz poročila Računskega sodišča, uvedena med izvajanjem razrešnice v letu 2003, ki povzema pooblastila in odgovornosti, upravljanje, sredstva, dejavnosti in storitve Evropske fundacije za izboljšanje življenjskih in delovnih razmer, zelo pomembna; ugotavlja, da je podatke iz tabele 1 zagotovila ta fundacija; zahteva, da Računsko sodišče preveri vsebino tabele 1;

3. vztraja, da si morajo agencije prizadevati ne le za ustrezno, temveč tudi učinkovito porabo denarja; poziva Računsko sodišče, da razmisli o možnosti razširitve posebnih letnih poročil o agencijah, tako da bi vključevala pregled delovanja in doseganja ciljev; v zvezi s tem in v skladu s svojimi resolucijami o razrešnici v proračunskem letu 2003 vztraja, da je treba upoštevati spodaj navedene elemente, in sicer da se različne agencije, če je mogoče, izogibajo podvajanju ter da se podrobno opredelijo ukrepi za izboljšanje uporabe načela preglednosti sporočanja javnosti in ukrepi Skupnosti za podpiranje enakosti med spoloma na vseh ravneh zaposlovanja, usposabljanja in delitve odgovornosti;

4. ugotavlja, da agencije Skupnosti nimajo vedno dobrega ugleda in da si številne od njih te negativne podobe ne zaslužijo; poudarja, da bi bilo treba državljane EU o tem obvestiti na primeren način ter po potrebi upravičiti obstoj teh agencij in njihove rezultate; zahteva, da Komisija v ta namen deluje z ukrepi, ki se ji zdijo potrebni;

5. ugotavlja, da je širitev Evropske unije leta 2004 pomembno vplivala na strukture in načine delovanja agencij Skupnosti; več agencij je v poročilih o dejavnostih opozorilo zlasti na povečanje števila uradnikov; zahteva, da Komisija analizira težave, s katerimi se srečujejo ali ki jih predvidevajo, in da priporoča nujno prenovo predpisov;

6. ugotavlja, da si Komisija prizadeva za uskladitev predstavitve poročil o dejavnosti generalnih direktoratov; želi, da se podobno stori za poročila o dejavnosti agencij Skupnosti, ki se glede na vsebino zelo razlikujejo; zahteva, da Komisija agencije Skupnosti natančno seznani z informacijami in kazalniki dejavnosti, ki jih je treba vključiti;

7. obravnava ugotovitve Računskega sodišča, da je bilo 37 % proračunskih sredstev, prenesenih v leto 2005, povezanih z obveznostmi, prevzetimi v decembru 2004, ter da je bila večina teh povezana z naročili študij, ki naj bi bile izvedene v letu 2005; opozarja Fundacijo na načelo enoletnosti proračuna in od nje zahteva, da to načelo spoštuje, zato da se omogoči pravilno in pregledno izvrševanje proračunov, ki ih je določil proračunski organ;

8. pozdravlja ukrepe, ki jih je Fundacija sprejela, da bi v odgovor na ugotovitve Računskega sodišča izpopolnila evidenco stalnih sredstev in izboljšala njeno upravljanje;

9. poziva Komisijo, naj agencijam pomaga, da bodo čim bolje sledile dogovorjenemu delovnemu načrtu za prihodnje leto, s čimer bo omogočeno primerno načrtovanje in izvajanje dejavnosti, predvsem pa izogibanje večjim spremembam količine dela v zadnjem trenutku;

10. poziva Komisijo, naj izboljša sinergije agencij z učinkovitejšim sodelovanjem, izogibanjem podvajanju nalog in odpravljanjem pomanjkljivosti na skupnih področjih, zlasti na področju usposabljanja, povezovanja politik Skupnosti, vključevanja zadnjih sistemov upravljanja in reševanja težav, povezanih s pravilnim upravljanjem proračuna.

[1] UL C 269, 28.10.2005, str. 40.

[2] UL C 332, 28.12.2005, str. 82.

[3] UL L 248, 16.9.2002, str. 1.

[4] UL L 139, 30.5.1975, str. 1. Uredba, kakor je bila nazadnje spremenjena z Uredbo (ES) št. 1111/2005 (UL L 184, 15.7.2005, str. 1).

[5] UL L 357, 31.12.2002, str. 72. Uredba, kakor je bila spremenjena z Uredbo (ES, Euratom) št. 1261/2005 (UL L 201, 2.8.2005, str. 3).

--------------------------------------------------